Zajac, Pavol, poslanec NR SR (2015-12-08):
Vážený pán predsedajúci, zastupujúci pán minister, pani spravodajkyňa, dámy a páni, máme v druhom čítaní pred sebou návrh zákona, Trestného zákona, ktorý v sebe skrýva ďalších pätnásť návrhov zákonov, a týmto spôsobom vláda Roberta Fica sa snaží odkázať verejnosti, že ide prijímať protiteroristické zákony. A dokonca nielen tieto zákony, ktoré máme v druhom čítaní, ale aj novelu ústavy, aj tú zahrnula vláda pod tzv. protiteroristické zákony. A, naozaj, ak by vláde išlo o skutočné riešenie tohto problému, ak by vláda naozaj chcela ochraňovať a riešiť bezpečnosť občanov na Slovensku, tak predseda vlády by rokoval s opozíciou o podpore nielen ústavného návrhu ohľadom novely ústavy, ale aj ohľadom týchto zákonov, ktoré máme pred sebou. Som presvedčený, že ak mali byť nejaké rokovania, tak mali byť rokovania aj o novele ústavy, aj o týchto zákonoch spolu a malo sa to diať v riadnom legislatívnom procese, nie v skrátenom legislatívnom procese. Ako vláda rokovala alebo nerokovala? Nuž vláda s opozíciou nerokovala o podpore novely ústavy. Ak sa udiali nejaké rokovania, tak to boli na úrovni predsedu parlamentu a len o podpore novely ústavy. Ale o podpore týchto zákonov, ktoré máme teraz pred sebou, ktoré naozaj obmedzujú slobodu občanov a zavádzajú na Slovensku policajný štát, vládna strana SMER s opozíciou nerokovala. A jej taktika je asi takáto, že hodili novelu ústavy a povedali si, ak to opozícia podporí, fajn, budeme všade hovoriť o tom, budeme deklarovať, že aj opozícia podporila protiteroristické zákony. A ak to nepodporí, budeme obviňovať opozíciu z toho, že nechce bojovať s terorizmom. Dámy a páni, opakovane som tu hovoril, že bezpečnosť nie je ani vládna, ani opozičná, bezpečnosť občanov Slovenska je záležitosťou všetkých nás. A naozaj nám bezpečnosť občanov Slovenska leží na srdci. Ale nie takýmto spôsobom. Takýmto vytĺkaním politického kapitálu. Aj priebeh rokovaní v pléne Národnej rady za ten posledný týždeň, keď rokujeme o novele ústavy a o týchto zákonoch, nasvedčuje tomu, ako vláde záleží alebo z môjho pohľadu nezáleží na skutočnom riešení problémov bezpečnosti občanov na Slovensku. Pán minister Borec, keď tu sedel pri skrátenom legislatívnom konaní alebo pri prvom konaní, na výzvu opozičných poslancov, keď sa ho pýtali, aby vystúpil, alebo vyzývali, aby vystúpil v rozprave, aby sa vyjadril k určitým záležitostiam, ktoré sú predložené, nevystúpil. Záverečné slovo v skrátenom konaní veľmi slabé, po prvom čítaní skoro žiadne. Teraz v druhom čítaní tu sedí minister pôdohospodárstva. Pán minister, ja proti vám nič nemám, ale tu sú záležitosti, ktoré sa dotýkajú SIS-ky, polície, Vojenského spravodajstva – ako vy nám dokážete odpovedať na tieto otázky? Ako s nami dokážete diskutovať? Hovorili ste, že budete rokovať aj s opozíciou. Akým spôsobom? Rokovania na úrovni premiéra neprebehli v pléne Národnej rady, nemáme s kým diskutovať, vládni poslanci nevystupujú, neoponujú. Idete zaviesť policajný štát na Slovensku, a nie je s kým ani diskutovať. Takto si predstavujete demokraciu?! Dámy a páni, za chvíľu budem niektoré paragrafy citovať z predloženého návrhu zákona, ale mne silno pripomína to, čo navrhujete, dobu pred 89. rokom. Vláda jednej strany a k tomu policajný štát. Už len chýba, aby ste Vojenské spravodajstvo a SIS-ku premenovali na ŠtB! Ale niektorí vaši poslanci ešte doteraz si myslia, že ŠtB nebola zločinecká organizácia a že robila aj dobré veci, vyšetrovala znásilnenia a krádeže. To sú slová vášho poslanca z minulého týždňa. Dámy a páni, máme pred sebou novelu asi pätnástich zákonov, ktoré sa okrem iného naozaj dotýkajú aj Vojenského spravodajstva. Pre občanov Slovenska a pre vládnych poslancov by som rád prečítal niektoré ustanovenia, ktoré máte pred sebou, a odporúčal by som im, aby si to fakt prečítali, pretože to sú záležitosti, ktoré nemajú nič spoločné s bojom s terorizmom. Naozaj, ako povedal kolega Vašečka, keď im tak vraj povedali na výbore zástupcovia SIS-ky a Vojenského spravodajstva, že niektoré veci mali pripravené už dlhšie a využili túto situáciu, aby to teraz vsunuli do týchto akože protiteroristických zákonov! § 14, ktorý sa dotýka Vojenského spravodajstva: „Vojenské spravodajstvo je oprávnené držať nebezpečné látky a zakázané veci.“ No, na prvý pohľad človek povie, no, nič moc. Ale ďalej to pokračuje: „Nebezpečné látky“, podľa odseku 1, „sú najmä omamné látky, psychotropné látky, iné návykové látky, prekurzory, výbušniny, výbušné predmety a jedy.“ Toto bude mať oprávnenie držať Vojenské spravodajstvo. Ďalej Vojenské spravodajstvo môže vykonať predstieraný prevod vecí, možno predstieraný prevod vecí vykonať na základe predchádzajúceho písomného súhlasu súdu príslušného podľa osobitného predpisu. Predstieraný prevod vecí. Ďalej polícia bude mať oprávnenie kontrolovať batožinový priestor v aute. Poviem vám dôvody, ktoré, na základe ktorých môže polícia prehľadať batožinový priestor, „pri pátraní po hľadanej alebo nezvestnej osobe, zbraniach, strelive, výbušninách, omamných látkach, pri psychotropných látkach, jedoch, prekurzoroch, jadrových alebo iných rádioaktívnych materiáloch, vysoko rizikových chemických látkach“. Dámy a páni, hľadanie po nezvestnej osobe. Podľa mojich informácií polícia celý rok každý deň hľadá po nejakej nezvestnej osobe, to znamená, na základe tohto ustanovenia polícia bude môcť prehľadať každé jedno auto každý jeden deň v roku. Moji predchádzajúci predrečníci pán Gál a Lipšic sa podrobne venovali jednotlivým paragrafom a predložili aj pozmeňujúce návrhy. Poslanci KDH podporili oba tieto pozmeňujúce návrhy aj pána Gála, aj pána Lipšica, a preto my sme nevypracovali svoj osobitný pozmeňujúci návrh. Som presvedčený o tom, že v skrátenom legislatívnom konaní, aby bola predložená nielen novela ústavy, ktorá je naozaj krátka a SMER veľmi rýchle z nej vypustil tú druhú časť a nechal tam tú len prvú, kde sa predlžuje lehota pre políciu, a takto marketingovo chcel si získať aj podporu opozície. Ale v skrátenom legislatívnom konaní v priebehu dvoch-troch dní prijímať novelizáciu pätnástich zákonov, ktoré sa dotýkajú bezpečnosti občanov, polície, Vojenského spravodajstva, 
SIS-ky, som presvedčený o tom, že ani po odbornej stránke sa to v takom krátkom čase nedá pripraviť dobre tak, aby nedošlo ku zneužívaniu týchto predložených noviel zákonov. A ja mám naozaj veľkú obavu o to, že ak takto prijmete tieto zákony, ktoré sú predložené, tak na Slovensku zavediete policajný štát, ktorý, na základe ktorého, na základe týchto zákonov bude môcť SIS-ka, Vojenské spravodajstvo bez zvýšenej kontroly parlamentu, to by som chcel podotknúť, nezavádzate žiadnu ďalšiu kontrolu týchto tajných služieb. A povedzme si úprimne, kontrola tajných služieb tak, ako je nastavená dneska z pohľadu parlamentu, je na veľmi nízkej úrovni. Naozaj poslanci nemajú právo vstupovať do záležitostí SIS-ky a Vojenského spravodajstva, čo sa týka kontroly, som presvedčený o tom, že do budúcnosti sa toto bude musieť zmeniť. Pretože výstupy, ktoré zaznamenávame, mediálne výstupy, ale aj tie kauzy, ktoré tu v posledných rokoch boli, Vojenského spravodajstva, ale aj SIS-ky, nesvedčia o nejakej vysokej odbornosti týchto tajných služieb. A my by sme naozaj potrebovali, aby tieto tajné služby boli odborne na vyššej úrovni, ale na základe týchto zákonov sa to nestane. Na základe týchto zákonov vo mne to vyvoláva dojem, že SIS-ka a Vojenské spravodajstvo si do týchto zákonov dostali tie záležitosti, ktoré možno už aj dneska robia a len týmto spôsobom si to chcú legalizovať. Preto poslanci za KDH v žiadnom prípade predložené návrhy zákonov nemôžu podporiť a som ešte raz presvedčený o tom, že rokovať sa malo o novele ústavy spolu s týmito zákonmi a mal sa vytvoriť dostatočný časový priestor na to, aby sa vyprecizovali tieto návrhy zákonov. Ale nemôže sa to diať tak, že nikto s opozíciou nerokuje, v pléne Národnej rady navrhovateľ nediskutuje, pošle za seba ministra pôdohospodárstva, vládni poslanci, ktorí sú aj v príslušných výboroch, nediskutujú a len rýchle, rýchle schváliť tieto návrhy zákonov, aby Robert Fico mohol každý deň šíriť hystériu na Slovensku a strach o tom, ako on ide ochraňovať slovenských občanov, pritom v skutočnosti naozaj je pravda, že jediných teroristov, ktorých priviezli, jediní teroristi, ktorí sú na Slovensku momentálne, sú tí, ktorých on priviezol s Guantánama. Ďakujem za pozornosť.